OBRAZLOŽITVENI MEMORANDUM

1. OZADJE PREDLOGA

Z vključitvijo Uredbe (ES) št. 1008/2008 o skupnih pravilih za opravljanje zračnih prevozov v Skupnosti v Sporazum med Evropsko skupnostjo in Švico o zračnem prometu[1] je bila vzpostavljena skupna ureditev med EU in Švico, na podlagi katere lahko letalski prevozniki iz vseh držav EU in Švice opravljajo zračne prevoze na celotnem območju EU in Švice.

Enaka ureditev je bila z vključitvijo Uredbe (ES) št. 1008/2008 v Sporazum EGP[2] vzpostavljena med državami Evropskega gospodarskega prostora (EGP) za letalske prevoznike iz vseh držav EGP.

Z vključitvijo Uredbe (ES) št. 1008/2008 v Konvencijo o ustanovitvi Evropskega združenja za prosto trgovino (Konvencija iz Vaduza)[3] je bila enaka ureditev vzpostavljena tudi med Švico in državami Efte[4] za švicarske letalske prevoznike ter letalske prevoznike iz Efte.

Države Efte so izrazile zaskrbljenost, da kljub temu glede na veljavne ureditve še vedno obstajajo težave v zvezi s tremi vrstami zračnih prevozov:

(i) opravljanje zračnega prevoza, ki ga izvaja letalski prevoznik iz Efte, iz države članice EU v Švico in obratno;

(ii) opravljanje zračnega prevoza, ki ga izvaja švicarski letalski prevoznik, iz države članice EU v državo Efte in obratno;

(iii) opravljanje zračnega prevoza, ki ga izvaja letalski prevoznik iz EU, iz Švice v državo Efte in obratno.

Da bi odpravili te pravne omejitve in s tem povezali letalske trge, vzpostavljene z navedenimi tremi sporazumi, bi bilo treba letalskim prevoznikom iz države, ki ni pogodbenica zadevnega sporazuma, odobriti enako pravico do opravljanja zračnih prevozov kot letalskim prevoznikom iz pogodbenice zadevnega sporazuma (tj. letalskim prevoznikom iz Efte za Sporazum med ES in Švico o zračnem prometu, švicarskim letalskim prevoznikom za Sporazum EGP in letalskim prevoznikom iz EU za Konvencijo iz Vaduza).

Države EGS in Švica so se zato dogovorile, da bodo predlagale naslednjo spremembo treh zgoraj navedenih Sporazumov:

(i) Sporazum med Skupnostjo in Švico o zračnem prometu bi bilo treba spremeniti, da se letalskim prevoznikom iz Efte odobri pravica do opravljanja zračnih prevozov iz države članice EU v Švico in obratno.

(ii) Sporazum EGP bi bilo treba spremeniti, da se švicarskim letalskim prevoznikom odobri pravica do opravljanja zračnih prevozov iz države članice EU v državo Efte in obratno.

(iii) Konvencijo iz Vaduza bi bilo treba spremeniti, da se letalskim prevoznikom iz EU odobri pravica do opravljanja zračnih prevozov iz Švice v državo Efte in obratno.

Sklepe, ki predvidevajo navedene spremembe teh treh sporazumov, je treba medsebojno povezati s klavzulo o vzajemnosti, da se zagotovi njihov hkraten začetek veljavnosti.

V interesu EU je, da se lahko zračni prevozi, ki jih izvaja letalski prevoznik iz EU, opravljajo iz Švice v države Efte in obratno. Predvidene spremembe treh sporazumov bodo na podlagi Uredbe (ES) št. 1008/2008 oblikovale integriran trg letalskih storitev, ki bo pokrival celoten EGP in Švico.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Države Efte in Švica se strinjajo s tem predlogom.

3. PRAVNI ELEMENTI PREDLOGA

Predlagane spremembe Priloge k Sporazumu med Skupnostjo in Švico o zračnem prometu so zajete v prilogi k osnutku predloga sklepa Sveta.

Sestavlja jih dodatek prilagoditvenega besedila pod sklicem na Uredbo (ES) št. 1008/2008, ki dodaja nov odstavek na koncu člena 15 navedene uredbe (ES) št. 1008/2008, kot je bila vključena v Sporazum, v skladu s katerim bodo letalski prevozniki iz Efte upravičeni do opravljanja zračnih prevozov iz države članice Evropske unije v Švico in obratno pod enakimi pogoji kot letalski prevozniki iz EU in Švice.

Za to bo veljal pogoj, da na eni strani Evropska unija in države Efte švicarskim letalskim prevoznikom odobrijo pravico do opravljanja zračnih prevozov iz države članice EU v državo Efte in obratno ter da na drugi strani Švica in države Efte letalskim prevoznikom iz EU odobrijo pravico do opravljanja zračnih prevozov iz Švice v državo Efte in obratno.

Zato bo začetek veljavnosti sklepa Skupnega odbora odvisen od začetka veljavnosti potrebnih sprememb Sporazuma EGP in Konvencije iz Vaduza.

4. PRORAČUNSKE POSLEDICE

Predlog nima nobenih posledic za proračun EU.

2012/0275 (NLE)

Predlog

SKLEP SVETA

o stališču, ki ga sprejme Evropska Unija v Skupnem odboru EU in Švice za zračni promet, ki je bil ustanovljen s Sporazumom med Evropsko skupnostjo in Švicarsko konfederacijo o zračnem prometu, glede spremembe Priloge k Sporazumu

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 100(2) in člena 218(9) Pogodbe,

ob upoštevanju Sklepa Sveta in Komisije glede sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (2002/309/ES, Euratom) in zlasti člena 3(3) Sklepa,

ob upoštevanju predloga Evropske komisije,

ob upoštevanju naslednjega:

(1) Uredba (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti[5] je bila vključena v Sporazum med Evropsko skupnostjo in Švicarsko konfederacijo o zračnem prometu[6] s Sklepom Skupnega odbora št. 1-2010[7].

(2) Z vključitvijo Uredbe (ES) št. 1008/2008 v Sporazum o Evropskem gospodarskem prostoru[8] je bila enaka ureditev vzpostavljena med vsemi državami EGP za letalske prevoznike iz EGP.

(3) Z vključitvijo Uredbe (ES) št. 1008/2008 v Konvencijo o ustanovitvi Evropskega združenja za prosto trgovino (Konvencija iz Vaduza)[9] je bila enaka ureditev vzpostavljena tudi med Švico in državami EGP-Efte za švicarske letalske prevoznike ter letalske prevoznike iz EGP-Efte.

(4) Prilogo k Sporazumu med Evropsko skupnostjo in Švicarsko konfederacijo o zračnem prometu bi bilo zato treba spremeniti, da se letalskim prevoznikom iz EGP-Efte odobri pravica do opravljanja zračnih prevozov iz države članice EU v Švico in obratno –

SPREJEL NASLEDNJI SKLEP:

Člen 1

Stališče, ki ga zavzame Evropska unija v Skupnem odboru Evropske unije in Švice o predlagani spremembi Priloge k Sporazumu med Evropsko skupnostjo in Švicarsko konfederacijo o zračnem prometu, temelji na osnutku Sklepa skupnega odbora EU in Švice, priloženem k temu sklepu.

Člen 2

Ta sklep začne veljati na dan sprejetja.

V Bruslju,

Za Svet

Predsednik

PRILOGA

Osnutek

SKLEP

Skupnega odbora Evropske unije in Švice za zračni promet, ustanovljenega na podlagi Sporazuma med Evropsko skupnostjo in Švicarsko konfederacijo o zračnem prometu,

št. [...] z dne (...)

o spremembah Priloge k Sporazumu med Evropsko skupnostjo in Švicarsko konfederacijo o zračnem prometu

ODBOR EVROPSKE UNIJE IN ŠVICE ZA ZRAČNI PROMET JE –

ob upoštevanju Sporazuma med Evropsko skupnostjo in Švicarsko konfederacijo o zračnem prometu (v nadaljnjem besedilu: Sporazum) ter zlasti člena 23(4) Sporazuma –

ob upoštevanju naslednjega:

(1) Uredba (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (prenovitev)[10] je bila vključena v Sporazum s Sklepom Skupnega odbora št. 1-2010[11].

(2) Cilj pogodbenic je zagotoviti, da bodo letalski prevozniki iz EGP-Efte upravičeni do opravljanja zračnih prevozov iz države članice EU v Švico in obratno.

(3) Cilj pogodbenic je tudi zagotoviti, da bodo letalski prevozniki iz EU upravičeni do opravljanja zračnih prevozov iz države EGP-Efte v Švico in obratno.

(4) Zato mora Skupni odbor Evropske unije in Švice, pod pogojem vzajemnosti, letalskim prevoznikom EGP-Efte odobriti pravico do opravljanja zračnih prevozov iz države članice EU v Švico in obratno.

(5) Prilogo k Sporazumu bi bilo zato treba ustrezno spremeniti –

SKLENIL:

Člen 1

Priloga k Sporazumu se spremeni:

Pod sklic št. 1008/2008, Uredba Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti, se doda naslednje prilagoditveno besedilo:

„Za namene tega sporazuma velja besedilo Uredbe z naslednjo prilagoditvijo:

(a) V členu 15 se doda naslednji odstavek:

6. Pod enakimi pogoji kot letalski prevozniki iz Evropske unije in Švice so tudi letalski prevozniki iz EGP-Efte upravičeni do opravljanja zračnih prevozov iz države članice EU v Švico in obratno. Za to velja pogoj, da na eni strani Evropska unija in države EGP-Efte letalskim švicarskim prevoznikom odobrijo pravico do opravljanja zračnih prevozov iz države članice EU v državo EGP-Efte in obratno ter da na drugi strani Švica in države EGP-Efte letalskim prevoznikom iz Evropske unije odobrijo pravico do opravljanja zračnih storitev iz Švice v državo EGP-Efte in obratno.

Vse omejitve te ureditve, izhajajoče iz obstoječih dvostranskih ali večstranskih sporazumov, ki zavezujejo Evropsko unijo na eni strani in Švico na drugi strani, se ukinejo.“

Člen 2

Ta sklep začne veljati dvajseti dan po objavi v Uradnem listu Evropske unije ali na datum začetka veljavnosti sklepa o spremembi Sporazuma EGP, s katerim se švicarskim letalskim prevoznikom odobri pravica do opravljanja zračnih prevozov iz države članice EU v državo EGP-Efte in obratno, na eni strani ali sklepa o spremembi Konvencije o ustanovitvi Evropskega združenja za prosto trgovino (Konvencija iz Vaduza), s katerim se letalskim prevoznikom iz EU odobri pravica do opravljanja zračnih prevozov iz Švice v državo EGP-Efte in obratno, na drugi strani, pri čemer se upošteva poznejši datum.

Člen 3

Vodja delegacije EU uradno obvesti predsednika Skupnega odbora EGP o sprejetju tega sklepa.

V Bruslju, …

Za Skupni odbor

Vodja delegacije Evropske unije

Matthew Baldwin

Vodja švicarske delegacije

Peter Müller

[1] Sklep Skupnega odbora št. 1/2010 z dne 7. aprila 2010, UL L 106, 28.4.2010, str. 20.

[2] Sklep Skupnega odbora EGP št. 90/2011 z dne 19. julija 2011, UL L 262, 6.10.2011, str. 62.

[3] Sklep Sveta Efte št. 1/2012 z dne 22. marca 2012 o spremembi Dodatka k Prilogi Q h Konvenciji (Zračni promet).

[4] Sklicevanja na „Efta“ se tu v skladu s členom 2(b) Sporazuma EGP razumejo kot sklicevanja na „EGP-Efta“.

[5] UL L 293, 31.10.2008, str. 3.

[6] UL L 114, 30.4.2002, str. 73.

[7] UL L 106, 28.4.2010, str. 20.

[8] Sklep Skupnega odbora EGP št. 90/2011 z dne 19. julija 2011, UL L 262, 6.10.2011, str. 62.

[9] Sklep Sveta Efte št. 1/2012 z dne 22. marca 2012.

[10] UL L 293, 31.10.2008, str. 3.

[11] UL L 106, 28.4.2010, str. 20.